**Emneområde *Ida***

Jeg vil se på fremstillingen av begrepet *identitet* og *splittet identitet* i litteraturen på 1800-tallet og 1900-tallet. I siste halvdel av 1800-tallet var interessen for den menneskelige psyken svært stor, slik at verk som kom ut omtrent samtidig med Freuds tekster (som for eksempel *Dr. Jekyll and Mr. Hyde*) var litterære utforskninger av lignende problemstillinger som Freud holdt på med. I flere av disse verkene ble «det underbevisste» eller «det undertrykte» representert som en dobbeltgjenger, men nesten alle holder på dobbeltheten i fremstillingen, slik at man som leser ikke egentlig vet om det er snakk om en dobbeltgjenger eller om det bare er det ukjente i eget sinn. Med modernismen ble det et mye større fokus på den indre splittelsen, noe som kommer til uttrykk gjennom Fitzgeralds karakter Dick Diver i *Tender is the night.* Ved å ta utgangspunkt i den fysiske dobbeltgjengeren på den ene siden og den indre dobbeltheten på den andre, vil jeg undersøke de faktorene som i dette tidsrommet endret måten vi ser på det underbevisste.

**Motivasjon**

Begrepet identitet er et veldig spennende område å utforske, muligens fordi det er så lite håndgripelig og til tider helt uforståelig. Man har allikevel alltid interessert seg for det, noe som har resultert i at vi i dag sitter på enormt mye stoff om dette temaet. Ikke minst har interessen for identiteten og de problemene som følger gitt oss mye litteratur, og det er denne litteraturen jeg vil utforske. Jeg vil bruke *Dr. Jekyll and Mr. Hyde* som et eksempel på den typen fremstilling vi finner i litteraturen i siste halvdel av 1800-tallet, og *Tender is the night,* med spesiell vekt på fremstillingen av hovedpersonen i romanen, da jeg syns den er betegnende for den moderne forståelsen av begrepet identitet. Identitet og identitetssplittelse er veldige vide begreper og mest sannsynlig vil jeg møte på et par definisjonsproblemer, men disse kan jo være interessante å diskutere i oppgaven.

**Materiale**

Jeg har valgt å bruke en roman fra 1886 og en roman fra 1934. Grunnen til dette er at begge romanene faller under en veldig viktig periode hvor utviklingen av psykologien endrer måten vi tenker på. Den nye måten å tenke på, som innebærer nye fenomener og et nytt begrepsapparat (spesielt hentet fra psykoanalysen) speiles også i litteraturen og kommer tydelig til uttrykk i de to romanene jeg har nevnt ovenfor. Den psykologiske utviklingen er også en del av samfunnets utvikling, og det kan derfor være hensiktsmessig for meg å knytte romanene opp til noen samfunnsmessige faktorer.

Robert Louis Stevenson, Dr Jekyll and Mr. Hyde

F. Scott Fitzgerald, Tender is the night

*Jeg holder fortsatt på å finne sekundærlitteratur, men jeg har ikke fått lest gjennom alt enda.*

I ”Children of the night: Stevenson and patriarchy” ser William Veeder *Dr. Jekyll and Mr. Hyde* som en representasjon på den maskuline angsten som oppstår med svekkelsen av patriarkatet på slutten av viktoriatiden. *Kan være relevant, kan være irrelevant – spørs litt på hvordan jeg vinkler oppgaven, men jeg slenger den med nå.*

I flere tolkninger jeg har lest fungerer Mr. Hyde et bilde på Dr. Jekylls femininitet. Stephen Heath skriver om maskuliniteten som beveger seg mot det motsatte (det feminine), hvor effekten av dette blir ”double uncanny”. Dette skriver han i ”Psychopatia sexualis: Stevensons strange case”.

*Akkurat denne teksten har jeg litt vanskeligheter med å forstå. Det er sikkert relevant for oppgaven min, men foreløpig vet jeg ikke helt om jeg vil bruke den..*

Dana Brand skriver i sin artikkel ”Tourism and modernity in *Tender is the night*” om Dick Diver som *turist* og knytter karakteren til det kapitalistiske samfunnet som, på grunn av sin ”fluidity”, bidrar til at det moderne mennesket stadig må tilpasse seg situasjoner og ender opp med å endre/miste en del av sin identitet. Han kaller dette ”flux of American life”. *(Her kan jeg også trekke inn Bauman?)*

George D Murphy skriver om oppløsningen av selvet i ”The uncounscious dimension of *Tender is the night”* gjennom psykoanalytiske begreper og mener at måten å forstå Dick Divers person er gjennom hans forhold til sin avdøde far.

I sin avhandling ”Fragmented characterization in the modern and postmodern American novel” diskuterer James Buehrer fremstillingen av ”the loss of the self”. Gjennom *galskap* og *schizofreni* som metaforer kartlegger Fitzgerald en personlig, men også samfunnsmessig prosess i kjølvannet av første verdenskrig.

*Jeg vil også bruke ulike psykoanalytiske teorier fra Freud, men her trenger jeg litt hjelp til å plukke ut. Jeg har allerede nevnt ”Das Unheimliche”. Det kunne også vært interessant å se på hans teorier om drømmer (Dick drømmer en del) og teoriene om id, ego, superego (Über-Ich).*

*I tillegg vil jeg lese meg litt opp på Platon og Kierkegaard (men jeg har ikke funnet stoffet helt enda)*

JEG MANGLER PROBLEMSTILLING!